同惇立游蒋山謁寶公塔王荆公墓晚過草堂寺周顒故宅也
作者：葉夢得
朝代：宋

paragraphs: 我居在城府，再至俄二年。
豈無山水心，可奈簿領纒。
今晨偶乘興，適此賓從賢。
零雨洗驕陽，谷中聽流泉。
憑高快遠覽，正見江浮天。
至人本無心，與我常周旋。
誰云喚不譍，汝意自不虔。
麥隴稍已滋，横水漲微漣。
佳城倚華表，拱木埋貂蟬。
暮過草堂寺，借榻聊暫眠。
不復聞怨鶴，茅簷但連延。
歸路踐落日，羣峰鬱相先。
回風送遠響，墟里生晚煙。
吾廬悵何許，東望良慨然。